Վարչապետը սակայն սպասվածից ավելի ոգևորվեց և եթե ապագայի առումով որևէ բան էլ ասաց, ապա այն, որ այլևս ՀՀ-ում իշխանության բարձրագույն որևէ մարմին չկա, քան հրապարակում հավաքված ժողովուրդը, որն իր որոշումներով կառավարելու է երկիրը: Ի՞նչ է սա…Երկար-բարակ չվերլուծելու համար, միանգամից ասենք՝ հայտարարություն է ամբոխվարությամբ երկիրը կառավարելու մասին: Այն որ ՀՀ-ում իշխանությունը պատկանում է ժողովրդին, արձանագրված է նաև Սահմանադրության մեջ, բայց վարչապետի պատկերացմամբ ժողովուրդն այլ մեխանիզմով (ոչ Սամանադրությամբ նախատեսվող) պետք է իրականացնի իր իշխանությունը և դրանում է նա տեսնում «տեղի ունեցած հեղափոխության առանցքային իմաստը»: Մեջբերենք վարչապետի խոսքը. «Եվ հիմա ուզում եմ ասել, թե դա ինչ է նշանակում. գործնականում դա նշանակում է, որ հեղափոխական այս հրապարակը, հեղափոխական Հանրապետության հրապարակը, հռչակվում է որպես ժողովրդական իշխանության բարձրագույն մարմին: Սա նշանակում է, որ կառավարությունն ինչպես ձևավորվել է այս հրապարակում, կառավարությունը սրանից հետո հաշվետու է այս հրապարակին, և սրանից հետո կառավարությունը ենթարկվում է այս հրապարակին: Սա նշանակում է, որ մենք Հայաստանի քաղաքական կյանքի, տնտեսական կյանքի կարևորագույն որոշումները կայացնելիս պիտի ժողովրդով հավաքվենք այս հրապարակում և կառավարությանը լիազորենք իրականացնել այս կամ այն գործողությունը կամ կառավարությանն արգելենք իրականացնել այս կամ այն գործողությունը»: